ประกันชีวิตลุยปฏิรูปตัวแทน
ประกันชีวิตลุยปฏิรูปการทำงานตัวแทน พนักงาน เน้นความคล่องตัวทันพฤติกรรมผู้บริโภคเปลี่ยน
29 ต.ค. 2565

ประกันชีวิตลุยปฏิรูปการทำงานตัวแทน พนักงาน เน้นความคล่องตัวทันพฤติกรรมผู้บริโภคเปลี่ยน
นายสัตยา เทพบรรเทิง ผู้จัดการทั่วไปฝ่ายตัวแทนประกันชีวิต บริษัท เอไอเอ สาขาประเทศไทย เปิดเผยว่า ปี 2558 บริษัทได้กำหนดนโยบายด้านตัวแทนให้เป็นปีแห่งการปฏิรูป หรือ Year of Transformation 2015 เพื่อให้ทันกับพฤติกรรมของผู้บริโภคที่เปลี่ยนแปลงไป โดยประชาชนมีความรู้เกี่ยวกับประกันชีวิตมากขึ้น ตัวแทนจำเป็นต้องรู้รอบด้านเพื่อตอบคำถามได้
สำหรับการปฏิรูปของตัวแทน คือ การเรียนหนังสืออย่างเข้มข้น ตัวแทนใหม่ที่ถูกชักชวนให้เข้าสู่อาชีพ จะต้องเรียนความรู้เกี่ยวกับประกันชีวิต 1 วันเต็ม จะได้ตัดสินใจว่าจะอยู่ในอาชีพหรือไม่ หลังจากนั้นจะต้องเรียนรู้วิธีการขาย และเมื่อขายได้จะต้องเข้ามาอบรมอีก 2 วัน เพื่อให้ได้ตัวแทนมีคุณภาพ เพื่อหาลูกค้าคุณภาพ “ตลาดประกันชีวิตไทยมีขนาดใหญ่กว่า 60 ล้านคน ซึ่งมีความจำเป็นต้องมีประกันชีวิต เป็นตลาดที่จะโตได้อีกมาก การมีตัวแทนที่มีคุณภาพจะทำให้บริการลูกค้าได้ดีในระยะยาว ซึ่งเราไม่อยากเสียเวลากับตัวแทนที่ไม่ทำงาน และตัวแทนก็ไม่ต้องมาเสียเวลากับเรา” นายสัตยา กล่าว
นายสัตยา กล่าวว่า นอกจากตัวแทนต้องอบรมความรู้อย่างเข้มข้นแล้ว ระดับหัวหน้าก็ต้องอบรม เพื่อสรรหาตัวแทนที่มีคุณภาพเข้ามา จะได้แข่งขันและทันกับการเปลี่ยนแปลงของตลาดทุกด้านที่รุนแรงขึ้น โดยปัจจุบันมีนายหน้าต่างประเทศเข้ามาหาลูกค้าในไทยแล้ว และในเวลาอันใกล้จะมีการเปิดเสรีอาเซียน ทำให้ลูกค้ามีทางเลือกมากขึ้น ซึ่งตัวแทนต้องเตรียมความพร้อมเพื่อเป็นทางเลือกของลูกค้าให้ได้
นางเพ็ญรุ่ง สุวรรณกูฏ รองกรรมการผู้จัดการใหญ่ สายงานทรัพยากรบุคคล บริษัท อลิอันซ์ อยุธยา ประกันชีวิตกล่าวว่า ปี 2558 บริษัทจะนำระบบประเมินผลงานจากต่างประเทศ คือ จากบริษัทแม่มาใช้กับพนักงานทั้งหมด 750 คน จากปีนี้ที่เริ่มใช้กับระดับผู้ช่วยและผู้อำนวยการ 170 คน ภายใต้นโยบายการบริหารคนมาตรฐานเดียวกันทั่วโลก หรือ ONE HR
ทั้งนี้ จะมีการพิจารณาเลื่อนขั้นในการทำงานให้กฎเกณฑ์ยืดหยุ่นมากขึ้นเป็นปีละ 2 ครั้ง เพื่อเพิ่มเงินเดือน เลื่อนตำแหน่งให้พนักงานที่มีผลทำงานที่ดีมาก
“ที่ผ่านมาเรามีการปรับเวลาการทำงานให้ยืดหยุ่นมากขึ้น เพื่อให้สอดคล้องกับพฤติกรรมของพนักงานรุ่นใหม่ หรือกลุ่มเจนวาย และเจนแซด โดยไม่ได้กำหนดเวลาเข้าทำงาน แต่ให้พนักงานเลือกเวลาเข้าทำงานและเลิกงานเอง ตามไลฟ์สไตล์ของแต่ละคน ซึ่งเขาชอบมาก” นางเพ็ญรุ่ง กล่าว